Nemoralna vertikala - Milenković, Nadežda (Peščanik NVO, 2020)
Baš je teško kritikovati ovu vlast. Ne zato što joj se nema šta zameriti - dapače, ima joj se onoliko zameriti - nego zato što svaka kritika nailazi na objektivne teškoće. Prva je što ovu vlast nemate gde da kritikujete, svakako ne u medijima sa nacionalnom frekvencijom koje prati većina stanovnika. Drugo, nemate koga da kritikujete jer su dve grane vlasti uveliko bivše (novi parlament još nije verifikovao mandate, nova vlada nije ni na pomolu) a sudska vlast sebe ionako ne doživljava kao treću granu vlasti. Ako biste pak kritikovali one koji sebe neopravdano doživljavaju kao vlast, direktore javnih preduzeća na primer, oni su mahom svi u v.d. stanju pa se kao takvi, dakle tek puki vršioci dužnosti, ne smatraju odgovornim ni za šta, naročito ne za rusvaj i krađe koje su napravili